Skagamenn náðu að leggja Gróttu 2 : 1 á Akranesvelli í gær og þar með að tryggja deildarmeistaratitilinn þegar tvær umferðir eru eftir af mótinu . ÍA er nú komið með 48 stig , sjö stigum meira en Selfoss sem vann BÍ / Bolungarvík heima 4 : 3 , en sömu lokatölur urðu einnig í leik umferðarinnar sem fram fór á Akureyri þar sem KA vann Víking Ólafsvík 4 : 3 . Það var því sannkölluð markaveisla í umferðinni . Skagamenn byrjuðu mun betur í leiknum gegn Seltirningum í Gróttu og náðu að skora strax á sjöunda mínútu leiksins . Eftir snarpa og harða sókn fékk Stefán Þór Þórðarson boltann út við vítateigshornið hægra megin og klippti hann snyrtilega á lofti upp í nær hornið án þess að Kristján Finnbogason í marki Gróttu fengi rönd við reist . Gestirnir komu meira inn í leikinn um miðbik hálfleiksins , en Gróttumenn heyja harða baráttu að halda sæti sínu í deildinni . Þeir urðu þó að nýju fyrir áfalli á 28. mínútu . Boltinn barst upp að marki Gróttu , engin hætta virtist á ferðum og Kristján markverði fannst hann greinilega öruggur með boltann þótt Einar Logi Einarsson Skagamaður sækti að honum . Það var öðru nær . Einar Logi vann boltann í loftinu og eftirleikurinn var auðveldur fyrir hann að ýta honum inn fyrir línuna . Það var síðan á næstsíðustu mínútu hálfleiksins sem markverðinum hinum megin , Páli Gísla Jónssyni í marki ÍA , urðu á mistök og Gróttumenn náðu að minnka muninn með frekar ódýru marki . Seinni hálfleikurinn var fremur jafn . Gróttumenn gerðu hvað þeir gátu og sóttu meira fyrri hlutann án þess þó að skapa sér einhver dauðafæri . Það voru hinsvegar Skagamenn sem fengu dauðafæri undir lokin og voru óheppnir að ná ekki að bæta við . Þar voru á ferðinni varamennirnir Andri Adolpsson og Fannar Freyr Gíslason og sérstaklega var Fannar óheppinn að ná ekki að koma boltanum framhjá Kristjáni sem bætti þar fyrir mistökin úr fyrri hálfleiknum . Skagaliðið var í heild að spila þokkalega í leiknum , en talsverðar breytingar eru á liðinu nú milli leikja og væntanlega verður svo áfram þegar titillinn er tryggður . Athygli í þessum leik vakti góð frammistaða kornungra nýliða sem voru í byrjunarliðinu , Halls Flosasonar og Sigurjóns Guðmundssonar . Skagamenn eiga einnig heimaleik í næstu umferð , gegn KA-mönnum nk. laugardag .